ליגת המלכים

ליגת המלכים (באנגלית: Kings League Infojobs) היא ליגת כדורגל בידורית בסגנון 7×7. הליגה הוקמה בדצמבר 2022 על ידי כדורגלן העבר ג'רארד פיקה בשיתוף עם אנשי כדורגל וסטרימרים ברשת. הליגה כוללת חוקים שונים מהכדורגל המסורתי, כדי להוסיף למשחקים אלמנט של דינמיות ובידור. לליגת המלכים יש סט חוקים משלה, שנוצר באמצעות הצבעה שנערכה ברשתות החברתיות, שבה ניתנה לאוהדים ההזדמנות להצביע על הכללים. כללים אלו כוללים דו-קרב פנדלים להכרעה ממרכז המגרש, ביטול חוק הנבדל, חילופים ללא הגבלה, כרטיס צהוב מביא להרחקה של 2 דקות וכרטיס אדום מביא להרחקה של 5 דקות עד שמחליף יכול להיכנס. כמו כן, המשחק מתחיל כמו במחניים, כאשר הכדור מונח במרכז המגרש ועל השחקנים לרוץ כדי להגיע אליו. המשחקים מחולקים לשתי מחציות של 20 דקות, ולכל קבוצה יש "נשק סודי" מיוחד, בו היא יכולה להשתמש פעם אחת בכל משחק. כלי הנשק הסודיים כוללים בעיטת עונשין לטובתם, הרחקה של שחקן יריב למשך 2 דקות, זכות למשך שתי דקות שכל שער שלהם שייכבש יהיה שער כפול, ויכולת לגנוב את כרטיס הנשק הסודי של הקבוצה היריבה. ליגת המלכים בנויה בסגנון אפרטורה וקלאוסורה, שבו כל שנה מחולקת לעונת חורף ועונת קיץ. במהלך הליגה הסדירה שתים עשרה הקבוצות משחקות בכל יום נגד קבוצה אחרת, בליגה המתפרסת על אחד עשר ימי משחק. שמונה הקבוצות המובילות על פי דירוגיהן בסוף הליגה הסדירה עולות לפלייאוף. כל יום משחקים כולל שישה משחקים בני ארבעים דקות, המחולקים לשתי מחציות של עשרים דקות, והם משוחקים ברציפות על אותו מגרש. כל המשחקים של ליגת המלכים זמינים לצפייה בחינם באמצעות סטרימינג בשידור חי בערוצי הליגה הרשמיים ב-Twitch, ב-YouTube וב-TikTok. בסיבוב הראשון צפו בממוצע 450,000 צופים, והמשחק הנצפה ביותר הגיע לשיא של 780,000 צופים. בסיבוב השני גדל הקהל הממוצע ל-558,200 צופים, עם שיא של 945,000 צופים. בסיבוב השלישי, אחד המשחקים נצפה על ידי יותר מ-1.3 מיליון איש. חבייר טאבס, נשיא ה-LFP, מתח ביקורת על ליגת המלכים וכינה אותה "קרקס". נשיא ליגת המלכים, ג'רארד פיקה הגיב ואמר שכדי למשוך קהל צעיר יותר, על הליגה ליצור תוכן קצר ומבדר יותר. הוא גם טען שאם המשחקים יהיו באורך 90 דקות, הליגה "צריכה לפחות להציג חוקים מעניינים יותר". חשבון הX של הליגה הצרפתית לעג לג'רארד פיקה, כאשר העלה תמונה שלו נכשל בשמירה על קיליאן אמבפה, עם הכיתוב "וכך נולדה ליגת המלכים". בתגובה, העלה החשבון הרשמי של ליגת המלכים תמונה של פיקה, עם תמונה של גביע ליגת האלופות והכיתוב "x4" ומתחתיו סמל של הליגה הצרפתית עם תמונת הגביע והכיתוב "x1". מדיה וקבצים בנושא ליגת המלכים בוויקישיתוף אתר האינטרנט הרשמי של ליגת המלכים (בספרדית) ליגת המלכים, ברשת החברתית אקס (טוויטר) ליגת המלכים, ברשת החברתית אינסטגרם ליגת המלכים, ברשת החברתית טיקטוק ליגת המלכים, סרטונים בערוץ היוטיוב ליגת המלכים, ערוץ באתר Twitch.tv Cynthia Reina, InfoJobs es el principal patrocinador de Kings League, Marketing Directo, ‏2022-12-28 (בספרדית) CCMA, TV3 farà una nit temàtica dedicada a la final de la Kings League, CCMA, ‏2023-03-13 (בקטלאנית) Kings League: Capitanes, equipos, formato y como participar en la liga de fútbol 7 de Ibai y Piqué, Millenium ES (בספרדית) Nace Kings League: el torneo de fútbol dirigido por Gerard Piqué, Ibai Llanos, Casillas y muchos otros, MARCA, ‏2022-11-10 (בספרדית) Así será la Kings League, el proyecto de Piqué que "quiere cambiar el fútbol", con Casillas y Agüero, La Vanguardia, ‏2022-11-10 (בספרדית) ¿Qué es la Kings League y cómo funciona el negocio de Piqué que está triunfando?, Vozpópuli, ‏2023-01-16 (בספרדית) Gerard Piqué's New Football League is Being Labelled "A Circus", Hypebeast, ‏2023-01-16 The Kings League is a circus... a fun circus in which more than a million people see Ibai, Piqué, Casillas or Kun - Crast.net, ‏2023-01-16 (באנגלית אמריקאית)